L 332/8
FI
Euroopan unionin virallinen lehti
27.12.2022
(33)
Asetuksella (EU) 2020/852 muutetaan asetusta (EU) 2019/2088 siten, että siinä edellytetään finanssimarkkinatoi­ mijoiden sisällyttävän sellaisista rahoitustuotteista ennen sopimuksen tekemistä ja määräajoin annettaviin tietoihin, joiden tavoitteena on kestävien sijoitusten tekeminen ja joissa sijoitetaan taloudelliseen toimintaan, joka edistää kyseisen asetuksen 2 artiklan 17 alakohdassa tarkoitettua ympäristötavoitetta, asetuksessa (EU) 2020/852 asetettua ympäristötavoitetta koskevat tiedot sekä kuvauksen siitä, miten ja missä määrin rahoitustuotteen perustana olevat sijoitukset ovat kyseisen asetuksen 3 artiklassa tarkoitetuissa ympäristön kannalta kestävissä taloudellisissa toiminnoissa.
Lisäksi asetuksessa (EU) 2019/2088 edellytetään nyt myös, että finanssimarkkinatoimijat sisällyttävät ympäristöön liittyviä ominaisuuksia edistävistä rahoitustuotteista ennen sopimuksen tekemistä ja määräajoin annettaviin tietoihin tietoja, joita edellytetään rahoitustuotteilta, joiden tavoitteena on tehdä kestäviä sijoituksia ja sijoittaa taloudelliseen toimintaan, joka edistää ympäristötavoitetta kyseisen asetuksen mukaisessa merkityksessä.
Lopullisille sijoittajille on annettava mahdollisuus vertailla helposti, missä määrin rahoitustuotteissa sijoitetaan ympäristön kannalta kestäviin taloudellisiin toimintoihin.
Sen vuoksi finanssimarkkinatoimijoiden olisi asetuksen (EU) 2019/2088 6 artiklan 1 ja 2 kohtaa sekä 11 artiklan 2 kohtaa sovellettaessa sisällytettävä kyseisen asetuksen 6 artiklan 3 kohdassa ja 11 artiklan 2 kohdassa tarkoitettujen asiakirjojen tai tietojen liitteisiin standardoituun mittariin perustuvat graafiset esitykset tällaisista sijoituksista siten, että niissä on osoittaja, joka koostuu ympäristön kannalta kestäviin taloudellisiin toimintoihin tehtyjen sijoitusten markkina-arvosta, ja nimittäjä, joka koostuu kaikkien sijoitusten markkina-arvosta.
Jotta lopullisille sijoittajille voidaan antaa luotettavia tietoja, osoittajaan olisi sisällytettävä sijoituskohteina oleviin yrityksiin tehtyjen sijoitusten markkina-arvo, joka edustaa kyseisten sijoituskohteina olevien yritysten ympäristön kannalta kestävien taloudellisten toimintojen osuutta, sekä vieraan pääoman ehtoisista arvopapereista saadut tuotot, jos vieraan pääoman ehtoisten arvopapereiden ehdoissa edellytetään, että kyseiset tuotot käytetään ympäristön kannalta kestäviin taloudellisiin toimintoihin.
Jotta voitaisiin ottaa huomioon kaikki sijoitukset, joilla voidaan rahoittaa ympäristön kannalta kestäviä taloudellisia toimintoja, osoittajaan olisi voitava sisällyttää infrastruktuurivarat, kiinteistövarallisuus, arvopaperistamisvarat ja sijoitukset muihin asetuksen (EU) 2020/852 5 artiklan ensimmäisessä kohdassa ja 6 artiklan ensimmäisessä kohdassa tarkoitettuihin rahoitustuotteisiin.
Koska ei ole olemassa luotettavia menetelmiä sen määrittämiseksi, missä määrin johdannaisilla saavutetut vastuut ovat ympäristön kannalta kestäviin taloudellisiin toimintoihin liittyviä vastuita, tällaisia vastuita ei pitäisi sisällyttää osoittajaan.
Nimittäjän olisi koostuttava kaikkien sijoitusten markkina-arvosta.
(34)
Tällä hetkellä ei ole olemassa asianmukaista menetelmää, jolla voitaisiin laskea, missä määrin saamiset valtioilta, keskuspankeilta ja ylikansallisilta liikkeeseenlaskijoilta (valtiovastuut) ovat ympäristön kannalta kestäviin taloudellisiin toimintoihin liittyviä vastuita.
Lopullisten sijoittajien tietoisuuden lisäämiseksi on aiheellista laskea ja esittää graafisesti ympäristön kannalta kestäviin taloudellisiin toimintoihin tehtyjen sijoitusten laajuus kahdella tavalla.
Ensimmäinen tapa on sallia valtioiden, keskuspankkien ja ylikansallisten liikkeeseenlaskijoiden liikkeeseen laskemiin vieraan pääoman ehtoisiin arvopapereihin tehtyjen sijoitusten sisällyttäminen osoittajaan, jos vieraan pääoman ehtoisten arvopapereiden ehdoissa edellytetään, että tuotot käytetään ympäristön kannalta kestäviin taloudellisiin toimintoihin, sekä valtioiden, keskuspankkien ja ylikansallisten liikkeeseenlaskijoiden liikkeeseen laskemiin vieraan pääoman ehtoisiin arvopapereihin tehtyjen sijoitusten sisällyttäminen nimittäjään riippumatta tuottojen käytöstä.
Jotta lopullisille sijoittajille voitaisiin antaa lisää tietoja sijoituspäätösten perustaksi, finanssimark­ kinatoimijoiden olisi selitettävä, miksi tietyt valtiovastuut eivät liity ympäristön kannalta kestäviin taloudellisiin toimintoihin.
Tämä koskee myös tilanteita, joissa tämä johtuu siitä, ettei ole olemassa asianmukaisia menetelmiä sen laskemiseksi, missä määrin kyseiset vastuut ovat ympäristön kannalta kestäviin taloudellisiin toimintoihin liittyviä vastuita.
Toinen tapa on jättää valtiovastuut osoittajan ja nimittäjän ulkopuolelle, mikä parantaa entisestään rahoitustuotteiden vertailtavuutta ja antaa lopullisille sijoittajille mahdollisuuden arvioida, missä määrin rahoitustuotteissa sijoitetaan ympäristön kannalta kestäviin taloudellisiin toimintoihin ilman, että mukana on valtiovastuita.
(35)
Finanssimarkkinatoimijoiden olisi voitava luottaa ulkopuolisiin tietojen tarjoajiin, jos yritykset eivät ole vielä noudattaneet asetuksen (EU) 2020/852 8 artiklassa säädettyä velvoitetta julkistaa tietoja siitä, miten ja missä määrin niiden toiminnot liittyvät kyseisen asetuksen 3 ja 9 artiklan mukaisesti ympäristön kannalta kestävinä pidettyihin taloudellisiin toimintoihin.
Arvioidessaan sijoituksia sijoituskohteina oleviin yrityksiin, joihin ei sovelleta asetuksen (EU) 2020/852 8 artiklan tiedonantovaatimusta, finanssimarkkinatoimijoiden olisi arvioitava ja käytettävä julkisesti ilmoitettuja tietoja.
Ainoastaan silloin, kun tällaisia tietoja ei ole saatavilla, finanssimarkkinatoimijoiden olisi oltava sallittua käyttää tietoja, jotka on saatu joko suoraan sijoituskohteina olevilta yrityksiltä tai kolmansilta osapuolilta.
Kussakin tapauksessa olisi edellytettävä, että tällaisten tietojen julkistamisen yhteydessä saataville asetetut tiedot vastaavat tietoja, jotka on annettu kyseisen 8 artiklan mukaisesti.